เงินบาทปิดตลาด30.47/49
ธนาคารกรุงเทพ รายงาน เงินบาทปิดตลาด 30.47/49 คาดสัปดาห์หน้าทิศทางยังแข็งค่าต่อ
4 มี.ค. 2554

ธนาคารกรุงเทพ รายงาน เงินบาทปิดตลาด 30.47/49 คาดสัปดาห์หน้าทิศทางยังแข็งค่าต่อ
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้ยังแกว่งอยู่ในกรอบแคบๆ อยู่ที่ระดับ 30.47/49 บาท/ดอลลาร์ จากช่วงเช้าที่เปิดตลาดที่ระดับ 30.45/49 บาท/ดอลลาร์
สำหรับท้ายสัปดาห์วันนี้ไม่มีปัจจัยอะไรที่โดดเด่นมาก แต่ตลาดจับตาดูสัปดาห์หน้าเรื่องการประชุมคณะกรรมการนโยบายการเงิน(กนง.) ที่หลายฝ่ายคาดว่าจะมีการปรับขึ้นอัตราดอกเบี้ยราว 0.25% ซึ่งแนวโน้มน่าจะส่งผลให้เงินบาทแข็งค่าต่อในสัปดาห์หน้า
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้ เงินเยนอยู่ที่ระดับ 82.50/54 เยน/ดอลลาร์ ส่วนเงินยูโรอยู่ที่ระดับ 1.3961/3965 ดอลลาร์/ยูโร
นักบริหารเงิน คาดว่า เงินบาทในช่วงต้นสัปดาห์หน้าจะเคลื่อนไหวอยู่ในกรอบ 30.40-30.60 บาท/ดอลลาร์ ซึ่งนอกจากตลาดจะให้ความสำคัญกับการประชุม กนง.แล้ว ยังให้ความสำคัญกับกรณีที่ค่าเงินยูโรปรับตัวแข็งค่าขึ้นมากเมื่อเทียบกับดอลลาร์สหรัฐฯ ด้วย